Dobbs v. Jackson Women's Health Organization

Dobbs v. Jackson Women's Health Organization a l'è stada una sentenza de gran importanza de la Cort Suprema di Stat Unid sortida el 24 de sgiugn del 2022 che l'ha reversad el dirit costituzzional a nivell federal a l'abort, garantid de Roe v. Wade e de Planned Parenthood v. Casey. 

El cas analizad a l'è quell de una lesg del Mississippi che l'ha proibid la pupart di abort dopo de quindes setimane. I cort pussee in bass hann sospendud quella lesg chi, desgià che i precedent de la Cort Suprema stabilissen un dirit a l'abort se 'l feto l'è minga bon de viver foeura del venter de la mam, protesgiud de l'emendament quell de quatordes.

La Cort l'ha acetad de scoltà el cas e l'ha sentid i argoment orai in del dicember 2021. El 2 de masg 2022 Politico l'ha publegad un sbozz de la sentenza che l'havaria reversad Roe v. Wade, confermada del giudes capo John G. Roberts e vint Stat hann preparad di lesg pussee stregge, con 13 che gh'hann di lesg del grillet che i ativarien in cas de reversadura.

Infin, hann decidud 5-3 che la Costituzzion la gh'ha minga dent un dirit a l'abort e che donca la parolla la gh'ha de tornà al popol, a travers di Stat. A scriver l'opinion de magioranza l'è stad el Samuel Alito, al che s'inn sgiontad  el Clarence Thomas, el Neil Gorsuch, el Brett Kavanaugh e l'Amy Coney Barrett. El giudes capo Roberts, a votà a favor de la lesg del Mississippi, l'ha scrivud una soa opinion in sul perchè quella lesg lì l'era costituzzional ma gh'è no besogn de reversà Roe e Casey, in bas al principi del stare decisis. Sonia Sotomayor, Elena Kagan e Stephen Breyer hann votad contra e hann scrivud un dissens.

 Riferiment 
Supreme Court overturns Roe v. Wade, ending right to abortion upheld for decades
La decision

 Alter proget 

 Vos corelade 
Whole Woman's Health v. Jackson
United States v. Texas (2021)

Categoria:Decision de la Cort Suprema di Stat Unid